Selfdoen is beter as niksdoen! | Maroela Media
‘n Selfdoen-projek van AfriForum in Centurion, Pretoria. Foto: AfriForum/Twitter.
Die rede hiervoor is dat ’n gemeenskap se apatie en ’n niksdoenhouding aan misdadigers en die owerheid die geleentheid gee om hul plunderwerk voort te sit, wat uiteindelik tot nóg groter probleme aanleiding gee. Die niksdoen-opsie is reeds deur minderhede in Zimbabwe getoets en die resultaat is daar vir almal om te sien. Toe die bedreigings teenoor minderhede in Zimbabwe begin kop uitsteek, het baie boere in Zimbabwe gehoop dat dit bloot politieke retoriek was en apaties gebly. Die regerende elite in Zimbabwe het die apatie van minderhede in dié land as ’n teken van swakheid gesien en die Mugabe-regime die ruimte gebied om die land op ’n pad van agteruitgang te stuur. Daarom is niksdoen nie ’n opsie vir AfriForum nie.
Die vraag is dus wat ons kan doen om die probleme in ons gemeenskappe, dorpe en land hok te slaan. Natuurlik moet ons in verkiesings stem vir ’n ander party as die een wat ons dorpe in die grond in bestuur. Die werklikheid is egter dat die huidige magshebbers waarskynlik nog vir ’n aansienlike tyd in beheer van die meeste dorpe, met die uitsondering van ’n paar metrorade, sal wees. Tweedens kan ons die owerhede verantwoordbaar hou – soos die tientalle hofgedinge bewys wat AfriForum met sukses teen munisipaliteite en die regering gevoer het. Hierdie aksies is belangrik en hoewel AfriForum dit verder gaan uitbrei, is meer nodig.
Die meer blywende antwoord lê dus daarin dat ons mense en plaaslike gemeenskappe ’n selfdoenvermoë moet ontwikkel om ons probleme selfstandig te kan pak. Dit is bevrydend en gee ŉ mens hoop vir die toekoms as jy hierdie kopskuif maak en besef dat die toekoms nie in die hande van die Zuma-regering is nie, maar in ons eie selfdoenhande – en met die genade van bo. ’n Gebrek aan politieke mag beteken gelukkig nie dat ons magteloos is nie.
Die krag van ’n selfdoenbenadering word deur AfriForum se “Maand van selfstandigheid”-veldtog onderstreep wat landswyd gedurende Oktober van stapel gestuur word. ’n Sterk boodskap word aan misdadigers en die owerheid gestuur deur gemeenskappe wat landswyd onder leiding van AfriForum se plaaslike takke onder meer massapatrollies teen misdaad hou en self dorpe se infrastruktuur op verskeie terreine herstel. Uiteraard is dit eerstens die owerhede se werk om dorpe te verbeter, en in verskeie plekke word daar met dié owerhede saamgewerk. Wanneer owerhede egter nie wíl of kán saamwerk nie, doen ons dit self en eis die koste daarvan van die betrokke munisipaliteit terug. AfriForum het reeds op verskeie plekke geld suksesvol teruggeëis vir werk wat ons takke gedoen het omdat ŉ munisipaliteit dit nie self kon of wou doen nie. Dit ís immers ons lede se belastinggeld wat in hul belang aangewend moet word.
Die besture en ander betrokkenes by AfriForum-takke verdien ook dank vir die rol wat hulle reeds speel en in die toekoms verder gaan speel om selfstandigheid uit te bou. Daar word dikwels aangevoer dat Afrikaners nie ’n leier het nie. Diegene wat egter by AfriForum se selfdoenprojekte op plaaslike vlak betrokke is, is elkeen ŉ leier in eie reg. Dit beteken dat ons reeds talle leiers het wat hard aan die werk is.
As die uitdagings té groot raak, onthou dat talle kleiner dade saam ’n groot verskil maak. Ek nooi graag elkeen wat nog nie aan AfriForum se selfdoenaksies deelneem nie om deel van die groeiende aantal mense te word wat inspring om sélf ’n beter toekoms te help bou. Selfdoen is immers baie beter as niksdoen!
Gaan kyk by(fin 24) en dan by (economy) Treasury hunts fraud worth of ” R233 Bn ” in spending money . R233 biljoen rand . wat gaan aan met hulle ??
Vra dit Geskok, vra dit!
Al wat ek kan se is: Ek is DANKBAAR, DANKBAAR, DANKBAAR! Dankie vir Afriforum.
Indien JY nog nie aangesluit het by Afriforum nie, SLUIT NOU AAN!!!!
Daar is plek vir ALMAL wat die RSA WIL laat werk!!